《系舟余杭门访西湖金轮寺参上人》
宋代·王铚

北郭望西湖，微径几寻尺。
澹与人意长，云寒正无色。
深寻幽禅居，步转苍山侧。
落叶不可纪，遮尽山下石。
师方无定居，我亦何所适。
四海漭无归，老矣山中客。
百年熟机缘，还此共视寂。
语罢今古分，坐上有陈迹。
一笑视此生，何事非戏剧。
开门纳遥峰，暮雨一江白。
兹游非世逢，归路晚萧瑟。
积阴迷晓昏，钟声报将夕。

作者简介：王铚，生卒年月不详。字性之，自号汝阴老民，世称雪溪先生。高宗建炎四年（1130），纂集太宗以来兵制。绍兴四年（1134）书成，赐名《枢庭备检》。后罢为右承事郎，主管台州崇道观，续上《七朝国史》等。九年，为湖南安抚司参议官。晚年，遭受秦桧的摒斥，避地剡溪山中，日以觞咏自娱。